Ehdotus Euroopan parlamentin ja neuvoston direktiiviksi rehuseosten pitämisestä kaupan annetun direktiivin 79/373/ETY ja rehuaineiden liikkuvuudesta annetun direktiivin 96/25/EY muuttamisesta (98/C 261/03) KOM(1998) 435 lopull. - 98/0238(COD)

(Komission esittämä 13 heinäkuuta 1998)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 A artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

noudattavat perustamissopimuksen 189 B artiklassa määrättyä menettelyä,

sekä katsovat, että

tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä sekä direktiivien 70/524/ETY, 74/63/ETY, 79/373/ETY ja 82/471/ETY muuttamisesta 22 päivänä joulukuuta 1995 annetussa neuvoston direktiivissä 95/69/EY (1) vahvistetaan periaate hyväksyntänumeron antamiseksi tietyille laitoksille tai välittäjille; avoimuuden ja tarkastusten helpottamisen vuoksi olisi syytä vaatia, että rekisteröintinumero merkitään myös etikettiin tai rehuseosten mukana seuraavaan asiakirjaan, kuten hyväksyntänumeron kohdalla on jo säädetty,

rehuseosten pitämisestä kaupan 2 päivänä huhtikuuta 1979 annetun neuvoston direktiivin 79/373/ETY (2) mukaisesti komission päätöksessä 91/516/ETY (3) vahvistetaan luettelo aineksista, joiden käyttö rehuseoksissa on kielletty, ihmisten ja eläinten terveyden suojaamiseen liittyvistä syistä; kyseinen kielto ei kuitenkaan kata mainittujen ainesten liikkuvuutta tai niiden käyttöä sellaisenaan kasvattajan toimesta,

tilanteen korjaamiseksi on syytä ensinnäkin laajentaa rehuaineiden liikkuvuudesta, direktiivien 70/524/ETY, 74/63/ETY, 82/471/ETY ja 93/74/ETY muuttamisesta sekä direktiivin 77/101/ETY kumoamisesta 29 päivänä huhtikuuta 1996 annetun neuvoston direktiivin 96/25/EY (4) soveltamisalaa, jotta rehuaineita voitaisiin käyttötarkoituksesta riippumatta sekä laskea liikkeelle että käyttää vain, jos ne ovat terveellisiä, aitoja ja kauppakelpoisia eikä niistä aiheudu vaaraa eläinten tai ihmisten terveydelle; toisaalta tulevaisuutta ajatellen olisi vahvistettava komission päätöksen 91/516/ETY korvaava luettelo rehuissa kielletyistä aineista, jotta kiellot olisivat yleisempiä ja koskisivat tällä tavoin sekä aineiden käyttöä sellaisenaan että niiden käyttöä rehuseoksina; näin ollen direktiivin 79/373/ETY säännöksiä olisi muutettava,

toisaalta kokemus on osoittanut, että tietyt teollisuuden tuotantoprosesseista saadut sivutuotteet voivat sisältää aineita, jotka eivät aiheuta vaaraa ihmisten tai eläinten terveydelle, mutta voivat vaikuttaa epäsuotuisasti ympäristöön; näin ollen on tarpeen säätää lisävaatimuksesta, jonka mukaan rehuaineet eivät saa aiheuttaa vaaraa ympäristölle,

eläinlääkintäsäännöistä eläinjätteen hävittämisessä, käsittelyssä ja markkinoille saattamisessa sekä taudinaiheuttajien ehkäisemisestä eläin- ja kalaperäisissä rehuissa sekä direktiivin 90/425/ETY muuttamisesta 27 päivänä marraskuuta 1990 annetussa neuvoston direktiivissä 90/667/ETY (5)vahvistetaan säännöt muuksi kuin ihmisravinnoksi tarkoitetun eläinjätteen markkinoille saattamista varten,

direktiivissä 96/25/EY vahvistetaan säännöt merkinnöistä, joiden avulla kuluttaja pystyy tarkasti tunnistamaan kyseiset tuotteet ja saamaan tietoa niiden käyttöä koskevista rajoituksista,

olisi varmistettava, että eläinrehuihin ja eläinlääkintään liittyvät säädökset olisivat keskenään sopusoinnussa, ja

on tarpeen sisällyttää eläinjätteiden osalta ilmoitettaviin tietoihin tuottajalaitoksen nimi ja osoite, hyväksyntänumero ja erän viitenumero tai mikä tahansa muu merkintä, jonka avulla aine voidaan jäljittää, jotta kuluttajat ja valvontaviranomaiset pystyisivät tarkastamaan helposti alkuperän ja rehuaineisiin liittyvien, direktiivin 90/667/ETY mukaisten terveystakuiden noudattamisen,

OVAT ANTANEET TÄMÄN DIREKTIIVIN:

1 artikla

Muutetaan direktiivi 79/373/ETY seuraavasti:

1. Korvataan 5 artiklan 1 kohdan k alakohta seuraavasti:

"k) 1 päivästä huhtikuuta 2000 alkaen tiettyjen rehualalla toimivien tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä 22 päivänä joulukuuta 1995 annetun neuvoston direktiivin 95/69/EY 5 artiklan mukaisesti laitokselle myönnetty hyväksyntänumero tai 10 artiklan mukaisesti laitokselle myönnetty rekisteröintinumero."

2. Poistetaan 10 artiklan c kohta.

3. Poistetaan 10 artiklan e kohdasta ilmaisu "sekä b ja c alakohdassa tarkoitettuihin luetteloihin".

4. Lisätään 10 a artiklaan kohta seuraavasti:

"(3) Jäsenvaltioiden on vaadittava, että direktiivin 96/25/EY 11 artiklan c kohdassa tarkoitetussa luettelossa mainittuja rehunaineita ei voida käyttää rehuseosten valmistukseen."

2 artikla

Muutetaan direktiivi 96/25/EY seuraavasti.

1. Korvataan nimi seuraavasti:

"Neuvoston direktiivi 96/25/EY, annettu 29 päivänä huhtikuuta 1996, rehuaineiden liikkuvuudesta ja käytöstä, direktiivien 70/524/ETY, 74/63/ETY, 82/471/ETY ja 93/74/ETY muuttamisesta sekä direktiivin 77/101/ETY kumoamisesta".

2. Korvataan 1 artiklan 1 kohta seuraavasti:

"1. Tätä direktiiviä sovelletaan rehuaineiden liikkuvuuteen ja käyttöön yhteisössä."

3. Korvataan 3 artikla seuraavasti:

"3 artikla

Jäsenvaltioiden on vaadittava, että ainoastaan laadultaan terveelliset, aidot ja kauppakelpoiset rehuaineet saavat liikkua tai niitä saa käyttää yhteisössä, sanotun kuitenkaan rajoittamatta muista yhteisön säännöksistä aiheutuvien velvoitteiden noudattamista. Jäsenvaltioiden on vaadittava, että rehuaineet eivät saa aiheuttaa vaaraa ihmisten tai eläinten terveydelle taikka ympäristölle eikä niitä saa laskea liikkeelle harhaanjohtavalla tavalla."

4. Korvataan 5 artiklan 1 kohdan g alakohta seuraavasti:

"g) tuottajalaitoksen nimi tai toiminimi sekä osoite tai kotipaikka, hyväksyntänumero sekä erän viitenumero tai mikä tahansa muu merkintä, jonka avulla aines voidaan jäljittää, jos laitos on hyväksyttävä neuvoston direktiivin 90/667/ETY säännösten mukaisesti,

h) tässä kohdassa tarkoitetuista tiedoista vastaavan henkilön nimi tai toiminimi sekä osoite tai kotipaikka, jos tämä on eri kuin g alakohdassa tarkoitettu tuottaja."

5. Muutetaan 11 artikla seuraavasti:

a) Korvataan ilmaisu "14 artiklassa" ilmaisulla "13 artiklassa".

b) Korvataan b kohta seuraavasti:

"b) edellä olevan 3 artiklan säännösten noudattamisen takaamiseksi vahvistetaan luettelo rehuaineista, joiden liikkeelle laskeminen ja käyttö on kielletty,

c) liitettä ja b alakohdassa tarkoitettua luetteloa voidaan muuttaa ottaen huomioon tieteen ja tekniikan kehitys."

3 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä kesäkuuta 1998. Niiden on ilmoitettava tästä komissiolle viipymättä. Niiden on sovellettava näitä säännöksiä 1 päivästä heinäkuuta 1998.

Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.

4 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisön virallisessa lehdessä.

5 artikla

Tämä direktiivi on osoitettu kaikille jäsenvaltioille.

(1) EYVL L 332, 30.12.1995, s. 15.

(2) EYVL L 86, 6.4.1979, s. 30. Direktiivi sellaisena kuin se on viimeksi muutettuna komission direktiivillä 97/47/EY (EYVL L 211, 5.8.1997, s. 45).

(3) EYVL L 281, 9.10.1991, s. 23. Päätös sellaisena kuin se on viimeksi muutettuna komission päätöksellä 97/582/EY (EYVL L 237, 28.8.1997, s. 39).

(4) EYVL L 125, 23.5.1996, s. 35.

(5) EYVL L 363, 27.12.1990, s. 51. Direktiivi sellaisena kuin se on viimeksi muutettuna Itävallan, Suomen ja Ruotsin liittymisasiakirjalla (EYVL C 241, 29.8.1994, s. 155).